b'\n_START_ARTICLE_\nEuropos vairuotojo pa\xc5\xbeym\xc4\x97jimas\n_START_SECTION_\nTeis\xc4\x97s aktas d\xc4\x97l Europos vairuotojo pa\xc5\xbeym\xc4\x97jimo\n_START_PARAGRAPH_\nNaujasis teis\xc4\x97s aktas \xe2\x88\x92 svarbus \xc5\xbeingsnis \xc4\xaf priek\xc4\xaf kovojant su vairuotojo pa\xc5\xbeym\xc4\x97jim\xc5\xb3 klastojimu ir \xe2\x80\x9evairuotojo pa\xc5\xbeym\xc4\x97jim\xc5\xb3 turizmu\xe2\x80\x9c. Valstyb\xc4\x97s nar\xc4\x97s glaud\xc5\xbeiau bendradarbiaus, kad vairuotojai, i\xc5\xa1 kuri\xc5\xb3 laikinai atimta teis\xc4\x97 vairuoti, negal\xc4\x97t\xc5\xb3 gauti naujo vairuotojo pa\xc5\xbeym\xc4\x97jimo kitoje valstyb\xc4\x97je nar\xc4\x97je. Tam taip pat reikia sukurti keitimosi informacija apie vairuotojo pa\xc5\xbeym\xc4\x97jimus ES tinkl\xc4\x85. Baigiama \xc4\xafvesti nauj\xc4\x85 vienodo pavyzd\xc5\xbeio kredito kortel\xc4\x97s formos vairuotojo pa\xc5\xbeym\xc4\x97jim\xc4\x85 su papildomais apsaugos elementais, o 110 dabar naudojam\xc5\xb3 skirting\xc5\xb3 modeli\xc5\xb3 bus palaipsniui atsisakyta. \xc4\xaesigaliojus direktyvai, valstyb\xc4\x97s nar\xc4\x97s tur\xc4\x97s pakeisti esamus vairuotojo pa\xc5\xbeym\xc4\x97jimus per 26 metus. Buvo susitarta d\xc4\x97l speciali\xc5\xb3 nuostat\xc5\xb3, kad visi esami pa\xc5\xbeym\xc4\x97jimai, suteikiantys teis\xc4\x99 vairuoti tam tikr\xc4\x85 transporto priemon\xc4\x99, ir toliau b\xc5\xabt\xc5\xb3 vis\xc5\xb3 pripa\xc5\xbe\xc4\xafstami._NEWLINE_Numatoma i\xc5\xa1duoti vairuotojo pa\xc5\xbeym\xc4\x97jimus moped\xc5\xb3 vairuotojams ir nustatyti laipsni\xc5\xa1ko teis\xc4\x97s vairuoti didesnius ir galingesnius motociklus suteikimo principus. Teis\xc4\x97 vairuoti pastarosios kategorijos motociklus bus suteikiama tik nuo 24 met\xc5\xb3 i\xc5\xa1laikius teorin\xc4\xaf ir praktin\xc4\xaf egzamin\xc4\x85. Bus reikalaujama, kad \xc5\xa1io am\xc5\xbeiaus nesulauk\xc4\x99 asmenys, norintys vairuoti galingiausius motociklus, tur\xc4\x97t\xc5\xb3 dvej\xc5\xb3 met\xc5\xb3 ne toki\xc5\xb3 galing\xc5\xb3 motocikl\xc5\xb3 vairavimo patirt\xc4\xaf. Naujosiose taisykl\xc4\x97se taip pat nustatomi minimal\xc5\xabs reikalavimai vairavimo egzaminuotojams._NEWLINE_Naujoji direktyva suteikia valstyb\xc4\x97ms nar\xc4\x97ms teis\xc4\x99 pasirinkti, ar naujojo pavyzd\xc5\xbeio pa\xc5\xbeym\xc4\x97jime naudoti mikroschemas._NEWLINE_Ateityje vairuotojo pa\xc5\xbeym\xc4\x97jim\xc5\xb3 galiojimo laikas bus ribotas. Naujosiose taisykl\xc4\x97se numatytas vairuotojo pa\xc5\xbeym\xc4\x97jimo galiojimo laikas \xe2\x88\x92 10 met\xc5\xb3. \xc5\xa0\xc4\xaf termin\xc4\x85 valstyb\xc4\x97s nar\xc4\x97s gali pailginti iki 15 met\xc5\xb3. Sveikatos tikrinim\xc4\x85 valstyb\xc4\x97s nar\xc4\x97s gali organizuoti savo nuo\xc5\xbei\xc5\xabra atlikdamos administracines atnaujinimo proced\xc5\xabras.'